Rantasipi-ketjun logo.
Hotelli Laajavuori Jyväskylässä toimi vuodet 1969–2017 Rantasipi-hotellina.
**Rantasipi** oli suomalainen vuonna 1965 perustettu hotelliketju, joka viime vuosinaan kuului suomalaiseen Restel-konserniin. Vuoden 2017 alussa Rantasipi-hotellit siirrettiin Restelin Cumulus-ketjuun niin, että Rantasipin kylpylähotellien ketjunimeksi tuli *Cumulus Resorts* ja Cumulus-ketjun kaupunkihotellien nimeksi *Cumulus City*. Itse hotellien nimet eivät muuttuneet.

Kesäkuussa 2017 ruotsalainen Scandic ilmoitti ostavansa Restelin koko hotelliliiketoiminnan, minkä seurauksena Cumulus-nimiset hotellit muuttuivat Scandiceiksi.

Historiaa
---------

Rantasipi perustettiin Rantaloma Oy -nimisenä vuonna 1965. Yhtiön suurimpina osakkaina olivat Viitasaaren kunta, Oy Esso Ab, Paulig, Finnlines, Suomen Höyrylaiva Oy ja Aero Oy. Yhtiön tarkoituksena oli kehittää Keski-Suomen läänin matkailuelinkeinoa valtion tuella. Vuonna 1973 Rantaloman osakkaina olivat myös ketjuun kuuluvien hotellien sijaintikunnat Pori, Jyväskylä, Joutsa, Hyvinkää, Nilsiä, Saarijärvi, Sysmä ja Vaasa.

Ensimmäinen lomakylä-hotelli-ravintola valmistui Viitasaaren Ruuponsaareen vuonna 1967, ja yhtiön pääkonttori muutti Jyväskylään. Seuraavana vuonna valmistuivat Summassaaren lomakylä Saarijärvelle ja Joutsenlammen lomakylä Joutsaan. Vuonna 1969 avattiin Laajavuoren hotelli Jyväskylään.

Vuonna 1971 Rantaloma osti Viitasaarelta Motorest Oy:n hotelli-ravintola Pihkurin ja laajeni Keski-Suomen läänin ulkopuolelle rakennuttamalla Vaasan Vaskiluotoon Rantasipi-hotellin. Saman vuoden lopussa Rantaloma osti Lomasavo Oy:n osake-enemmistön ja sai omistukseensa Nilsiän Tahkovuoren loma- ja kongressihotellin. Vuonna 1974 avattiin Hyvinkään Rantasipi-hotelli sekä Porissa sijaitseva Rantasipi Yyteri. Hyvinkään Rantasipi-hotellin ovat suunnitelleet arkkitehdit Anna-Maija ja Martti Jaatinen, yökerhon suunnittelijana on ollut sveitsiläinen Arnold Lerber, hotellissa on ollut alunperin 126 huonetta ja kaksi sviittiä.

Vuonna 1977 Rantaloma Oy osti Matkaravinto Oy:n ja sai sen mukana 14 hotellia, seitsemän anniskeluravintolaa ja 19 kahvila-ravintolaa. Rantalomasta tuli näin Suomen toiseksi suurin hotelliketju SOK:n ja sen tytäryhtiöiden jälkeen. Ketjun toimitusjohtajana oli alkukaudella 1965–1980 Juhani Kivelä. 

Useiden vuosien ajan Rantasipi-ketju tunnettiin suosittuna korpihotelliketjuna, jonka pääasiakasryhmät olivat loma- ja kokousasiakkaat. Etelänmatkojen yleistyessä ja kilpailevan tarjonnan lisääntyessä muun muassa uusien ruotsinlaivojen myötä 1980-luvulla korpihotellit joutuivat kovaan kilpailuun asiakkaista.

1980-luvun alkupuolella Kansallis-Osake-Pankin omistukseen ajautuneen Rantasipi-ketjun ostamisesta kilpailivat Rivoli-ravintolaketjun omistaja Ragni Rissanen ja Rantasipin hallituksen puheenjohtaksi Teollistamisrahastosta tullut Kari Österlund, joista jälkimmäinen sai ketjun omistukseensa Suomen siihen asti suurimmassa MBO-yrityskaupassa.

Vuonna 1992 Rantasipi-ketju myytiin Restelin tytäryhtiöksi nimeltä Rantasipi Oy. Rantaloma Oy muutti nimensä Rasi Hotellikiinteistöt Oy:ksi.

Restelin omistuksessa Rantasipi-ketju pyrki monipuolistumaan laajentumalla vähitellen myös kaupunki- ja kylpylähotelleihin Rantasipi-ketjuun liitettiin muun muassa hotelli Aulanko Hämeenlinnassa. Osa alkuperäisistä Rantasipi-korpihotelleista myytiin ja osa on lopettanut toimintansa kokonaan. Rantasipi Joutsenlampi Joutsassa sekä Rantasipi Forssa sulkivat ovensa 1. toukokuuta 2013. Nykyään Rantasipi Forssa on Hotelli Mesku Forssa ja Joutsenlampi on vieläkin tyhjillään sekä kärsinyt luonnon ja vandaalien tekemästä ilkivallasta, nykyään hotelli on purkukuntoinen ja sen alueelle meno on hengenvaarallista.

Hotellit
--------

Rantasipi-ketjuun kuuluivat vuoden 2017 alussa nämä hotellit:

### Kylpylähotellit

Resort-hotellit:

* Hämeenlinna (Kylpylähotelli Aulanko)
* Ikaalinen (Ikaalisten kylpylä)
* Imatra, (Imatran Valtionhotelli)
* Jyväskylä (Kylpylähotelli Laajavuori) 1970
* Nokia (Kylpylähotelli Eden)
* Vaasa (Scandic Waskia, Tropiclandian yhteydessä Vaskiluodossa)

### Muut hotellit

Cumulus City -ketju:

* Kuopio (Atlas)
* Kuusamo (Rukahovi)
* Rovaniemi (Hotelli Pohjanhovi)
* Rovaniemi (Polar)
* Siuntio (Siuntion Kylpylä)
* Vantaa (Airport) (toimi myös joissain vaiheessa nimellä Hotel Rantasipi Airport Helsinki-Vantaa)
* 

### Aiempia Rantasipi-hotelleja

* Viitasaari: Ruuponsaari 1966–2013
* Joutsa: Joutsenlampi 1968
* Saarijärvi: Summassaari 1968
* Pori: Rantasipi Yyteri (nyk. Yyterin kylpylähotelli)
* Seinäjoki: Rantasipi Sorsanpesä
* Turku: Rantasipi Ikituuri (nyk. Holiday Club Caribia)
* Hyvinkää: Rantasipi Sveitsi (nyk. Hotel Sveitsi)
* Forssa: Rantasipi Forssa (nyk. Hotelli Mesku Forssa)

Lähteet
-------

1. ↑  Tänään se tapahtui: Rantasipiä ei enää ole, Ilta-Sanomien Taloussanomat 17.1.2017.
2. ↑  Scandic ostaa Restelin hotellit *Yle Uutiset*. Viitattu 21.6.2017.
3. 1 2 3 4 5  Jarmo Luoma-aho: *Rantasipi Oy 1965–*. Elinkeinoelämän keskusarkisto ELKA, 1997. Tekstidokumentti verkossa (doc) (viitattu 17.9.2013).  (Arkistoitu – Internet Archive)
4. ↑  Rantaloma rakentaa rivitaloja mökeiksi.  *Helsingin Sanomat*, 26.10.1973. Näköislehden aukeama (tilaajille).
5. ↑  Historia, HS 50 vuotta sitten 9.2.1974, Rantasipi kuoriutui Hyvinkäällä.  *Helsingin Sanomat*, 9.2.2024. Artikkelin verkkoversio.
6. 1 2  Laitinen, Pentti: Rantasipin joutsenlaulu.  *Helsingin Sanomat*, 1.9.1992, s. 19. Näköislehti (maksullinen).
7. ↑  Rivoli-yhtiöt Suomen Yrittäjät.  Arkistoitu 6.11.2014. Viitattu 17.9.2013.
8. ↑  Riitta Korhonen: 10 vuotta sitten: Jaakko Pöyryn toinen kierros  2.6.2009. Talouselämä. Viitattu 17.9.2013. [vanhentunut linkki]
9. ↑  Keitele, Jukka: *Yrittäminen kannattaa aina*, s. 69. Uranus-Konsultointi, 2008. PA69 Kirjan sivu Google Books -hakuna (viitattu 17.9.2013).
10. ↑  Eeva Hannula: Forssan Rantasipin taru jatkuu, kiinteistö myyty hotelliyrittäjille *Yle.fi*.  28.2.2018 Viitattu= 2.2.2020.
11. ↑  Anna Onali-Ovaska, Ho­tel­li Jout­sen­lam­pi Jout­sas­sa la­ho­aa si­joil­leen Itä-Häme 13.10.2023 (tilaajille)
12. 1 2 3  Tanttu, Juha: Tässä talossa asuu viskisieppo. (Juttu 5-vuotiaasta Rantasipi-ketjusta) *Suomen Kuvalehti*, 1970, nro 23, s. 32. Näköislehti (maksullinen) (PDF). Viitattu 21.11.2020.
13. ↑  Perinteikäs hotelli Ruuponsaari revitään maan tasalle *Yle Uutiset*. Viitattu 2.11.2016.
14. 1 2  Vaasalainen Sokos Hotel Tropiclandia Rantasipi-ketjuun (Arkistoitu – Internet Archive), Kauppalehti 28.12.1998 , sivu 5. Viitattu 6.10.2014.
15. ↑  Hotelli Rantasipi Ikituuri, Kuvakokoelmat.fi. Viitattu 6.10.2014.
16. ↑  Hotel Sveitsin kotisivut Hotel Sveitsi. Viitattu 2.2.2020.
17. ↑  Forssan matkailu. Hotelli Mesku Forssa.fi. Viitattu 2.2.2020.

Aiheesta muualla
----------------

* Rantasipin kotisivut
* Rantasipi Oy Pörssitieto-sivustolla